Virallinen lehti nro C 118 , 29/04/1999 s. 0105



KIRJALLINEN KYSYMYS P-2620/98 esittäjä(t): Luisa Todini (PPE) komissiolle (31. heinäkuuta 1998) Aihe: Lasten seksuaalinen hyväksikäyttö Belgialainen (Morkhoven) pedofilianvastainen järjestö on tehnyt järkyttävän paljastuksen. Se löysi Alankomaiden Zandvoortia pääpaikkanaan pitävän kansainvälisen pedofiiliverkoston, tuoden uudelleen päivänvaloon lasten seksuaalisen riiston. Euroopan parlamentin lukuisat päätöslauselmat seksiturismin vastaisesta taistelusta ja alaikäisten suojelusta, samoin kuin komission hyväksymät Dafne- ja Stop-ohjelmat, ovat päättäväinen reaktio turmeltuneisuutta vastaan. Yllä esitetystä huolimatta ei Italiassakaan ole lakia lasten seksuaalista hyväksikäyttöä vastaan. Mitä komissio aikoo tehdä Euroopan parlamentin 12. joulukuuta 1996 hyväksymien päätöslauselmien johdosta? Niissä ehdotetaan tiedostojen kokoamista ihmisistä, jotka on tuomittu pedofiliasta. Entä mitä komissio aikoo tehdä 24. huhtikuuta 1997 ja 13. toukokuuta 1998 hyväksyttyjen päätöslauselmien sekä 17. helmikuuta 1997 hyväksytyn neuvoston päätöslauselman johdosta? Niissä tähdennetään, että on tärkeää taistella Internetissä levitettävää pedofiilistä aineistoa vastaan. Olisiko komission mielestä tarpeen puuttua terävämmin tähän ongelmaan ryhtymällä koordinoimaan voimallisemmin jäsenvaltioiden lastensuojelutoimintaa? Komission jäsenen Anita Gradininkomission puolesta antama vastaus (29. syyskuuta 1998) Komissio pitää arvoisan parlamentin jäsenen tavoin tehokasta toimintaa alaikäisten seksuaalisen hyväksikäytön torjumiseksi tärkeänä. Komissio suhtautuu myönteisesti alaikäisten suojelusta vastaavien kansallisten viranomaisten toiminnan yhteensovittamisen edistämiseen. Tätä tarkoitusta varten komissio on pyytänyt jäsenvaltioita panemaan mahdollisimman nopeasti täytäntöön toimenpiteet, jotka sisältyvät neuvoston 24. helmikuuta 1997(1) ihmiskaupan ja lasten seksuaalisen hyväksikäytön vastaisesta toiminnasta hyväksymään yhteiseen toimintaan. Yhteisen toiminnan mukaan jäsenvaltioiden on säädettävä lasten seksuaalinen hyväksikäyttö rangaistavaksi teoksi ja rangaistava siitä asianmukaisesti sekä yhteensovitettava toimintansa taistelussa tätä vitsausta vastaan. Suunniteltuihin toimenpiteisiin sisältyy jäsenvaltioiden välinen tietojenvaihto tällaisista rikoksista tuomituista ihmisistä. Daphne-aloitteen puitteissa komissio tukee erään kansalaisjärjestön hanketta esitutkimuksen tekemiseksi i) yhteisistä rekistereistä, joiden tarkoituksena olisi jäljittää tuomittuja tai tunnettuja pedofiileja koko yhteisön alueella, ja ii) tällaisten yhteisten rekisterien käytöstä sellaisten henkilöiden tarkistamiseksi, jotka hakevat lapsiin liittyvää työtä. Lisäksi komissio tukee STOP-ohjelman puitteissa toista esitutkimusta, joka koskee muun muassa lapsiin kohdistuneisiin seksuaalirikoksiin syyllistyneitä henkilöitä koskevien tietojen hankkimis- ja hallintajärjestelyjä. Komissio hyväksyi toukokuussa ehdotuksen, joka koskee jatkoa Daphne-aloitteelle monivuotisen ohjelman muodossa. On tärkeää, että neuvosto hyväksyy tämän ehdotuksen nopeasti. Mitä tulee pedofiilisen aineiston levittämiseen Internetissä, Internetin laittomasta ja haitallisesta sisällöstä 17. helmikuuta 1997 annetun neuvoston ja neuvostossa kokoontuneiden jäsenvaltioiden hallitusten edustajien päätöslauselman(2) jälkeen komissio esitti 1. joulukuuta 1997 Internetin käyttöturvallisuuden parantamista koskevan toimintasuunnitelman(3). Tämän suunnitelman mukaan annetaan rahoitusta muun muassa toimille itsesääntelyn edistämiseksi, kansainvälisen vihjelinjaverkoston luomiseksi (lapsipornografiasta ilmoittamiseksi viranomaisille) ja käyttäjien, erityisesti vanhempien, opettajien ja lasten, valistamisen parantamiseksi. (1) EYVL L 63, 4.3.1997. (2) EYVL C 70, 6.3.1997. (3) EYVL C 48, 13.2.1998.